Mongoliet - forfatning
Mongoliet - forfatning, Republikkens forfatning fra 1992 er kendetegnet ved en systematisk sondring mellem den lovgivende, den udøvende og den dømmende magt. Den lovgivende magt ligger hos et etkammerparlament med 76 medlemmer, som i 1992 blev valgt ved flertalsvalg i flermandskredse og fra 1996 vælges ved flertalsvalg i enkeltmandskredse. 
Præsidenten, som vælges ved direkte valg for fire år, har hovedsagelig ceremonielle funktioner, men kan dog også foreslå love, ligesom han spiller en rolle ved regeringsdannelser. Den udøvende magt er hos regeringen, som er stærkt afhængig af parlamentet. 
Forfatningen fastslår, at Mongoliets økonomiske system skal bygge på både privat og offentlig ejendomsret og tage hensyn til såvel den internationale økonomiske udvikling som Mongoliets særlige forhold.
Læs mere om Mongoliet.